## Pravilnik o radu liječničkih povjerenstava u postupku za ostvarivanje prava po Zakonu o zaštiti vojnih i civilnih invalida rata

### NN 29/2002 (22.3.2002.), Pravilnik o radu liječničkih povjerenstava u postupku za ostvarivanje prava po Zakonu o zaštiti vojnih i civilnih invalida rata

ministarstvo
rada i socijalne skrbi
if !supportLineBreakNewLine
endif

642

Na temelju članka 56. stavka 1. Zakona o zaštiti vojnih i civilnih
invalida rata (»Narodne novine«, br. 33/92, 77/92, 58/93, 2/94, 76/94, 108/95,
108/96 i 82/01), ministar rada i socijalne skr­bi donosi

## PRAVILNIK

### O RADU LIJEČNIČKIH POVJERENSTAVA U POSTUPKU ZA OSTVARIVANJE PRAVA PO ZAKONU O ZAŠTITI VOJNIH I CIVILNIH INVALIDA RATA

Članak 1.

Ovim se Pravilnikom propisuje
način rada liječničkih povjerenstava koja u postupku za rješavanje o pravima po
Zakonu o zaštiti vojnih i civilnih invalida rata (u daljnjem tekstu: Zakon)
daju nalaz i mišljenje o postotku oštećenja organizma, stupnju potrebe za
njegom i pomoći druge osobe i stupnju ortopedskog dodatka, o nesposobnosti za
privređivanje i o potrebi za dodat­kom za pripomoć u kući.

Članak 2.

Nalaz i mišljenje, na temelju
kojeg nadležno tijelo utvrđuje postotak oštećenja organizma, rješava o pravu na
dodatak za njegu i pomoć druge osobe, pravu na ortopedski dodatak i o pravu na
dodatak za pripomoć u kući, te utvrđuje nesposobnost za privređivanje kao uvjet
za ostvarivanje drugih prava po Zakonu, daju:

1) liječničko povjerenstvo iz
članka 77. stavka 1. Zakona (u daljnjem tekstu: Prvostupanjsko liječničko
povjerenstvo) nadležnom tijelu koje rješava o pravima po Zakonu u prvom
stupnju;

2) liječničko povjerenstvo iz
članka 77. stavka 2. Zakona (u daljnjem tekstu: Drugostupanjsko liječničko
povjerenstvo) nadležnom tijelu državne uprave koje rješava o pravima po Zakonu
u drugom stupnju.

Članak 3.

Liječnička povjerenstva daju
nalaz i mišljenje o postotku oštećenja organizma za utvrđivanje svojstva vojnog
i civilnog invalida rata na temelju Pravilnika o utvrđivanju postotka ošte­ćenja
organizma vojnih i civilnih invalida rata (»Narodne novine«, br. 29/02) i prema
načelima medicinske znanosti.

Kada se utvrđuje postotak
oštećenja organizma zbog pogoršanja ranije nastale bolesti odnosno zbog
ispoljenja bolesti nepoznate odnosno nedovoljno poznate etiologije uzima se od­govarajući
postotak od cjelokupnog oštećenja organizma, imajući u vidu prirodu bolesti i
njen razvitak, trajanje i težinu okolnosti odnosno napora koji su utjecali na
njeno pogoršanje odnosno ispoljenje.

Kada se utvrđuje novi
postotak oštećenja organizma sukladno odredbi članka 17. Pravilnika o
utvrđivanju postotka oštećenja organizma vojnih i civilnih invalida rata,
liječničko povjerenstvo prvo utvrđuje jesu li ispunjeni za to propisani uvjeti,
ako utvrdi da jesu, utvrđuje novi postotak oštećenja organizma uz obvezno
obrazloženje da se radi o oštećenjima iz članka 17. Pravilnika. Ako pak
liječničko povjerenstvo utvrdi da nisu ispunjeni propisani uvjeti za
utvrđivanje novog postotka tjelesnog oštećenja, jer se ne radi o oštećenjima
navedenim u članku 17. Pravilnika, o tome će dati svoje mišljenje i
obrazloženje.

Članak 4.

Liječnička povjerenstva daju
nalaz i mišljenje o potrebi za njegom i pomoći druge osobe i stupnju te potrebe
na temelju Pravilnika o medicinskim indikacijama za razvrstavanje vojnih i
civilnih invalida rata od I. do IV. skupine prema stupnju potrebe za njegom i
pomoći druge osobe (»Narodne novine«, br. 29/02).

Članak 5.

Liječnička povjerenstva daju
nalaz i mišljenje o oštećenju organizma koje povlači pravo na ortopedski
dodatak i stupnju toga dodatka na temelju Pravilnika o oštećenjima organizma na
osnovi kojih vojni i civilni invalidi rata imaju pravo na ortopedski dodatak i
o razvrstavanju tih oštećenja u stupnjeve (»Narodne novine« br. 29/02).

Članak 6.

Liječnička povjerenstva daju
nalaz i mišljenje o sposobnosti za privređivanje uz primjenu odgovarajućih propisa
o mirovinskom osiguranju i prema utvrđenim kriterijima medicinske znanosti.

Članak 7.

Liječnička povjerenstva daju
nalaz i mišljenje o potrebi za dodatkom za pripomoć u kući prema težini trajnih
promjena u zdravstvenom stanju korisnika opskrbnine i prema utvrđenim
kriterijima medicinske znanosti.

Članak 8.

Liječnička povjerenstva mogu
dati nalaz i mišljenje samo kada rade u punom sastavu.

Nalaz i mišljenje liječnička
povjerenstva daju većinom glasova svojih članova.

Član liječničkog povjerenstva koji se ne slaže s mišljenjem većine može
priložiti svoje posebno mišljenje s obrazloženjem.

Članak 9.

Liječnička povjerenstva daju
nalaz i mišljenje na odgo­varajućim obrascima koji su tiskani uz ovaj Pravilnik
i njegovim su sastavnim dijelom.

Nalazi i mišljenja
liječničkog povjerenstva trebaju biti pot­puni, jasni i dovoljno obrazloženi,
te sadržavati sve činjenice koje su s medicinskoga stajališta važne za
donošenje pravilnoga rješenja.

Obrazloženje nalaza i
mišljenja o postotku oštećenja organizma smatrat će se potpunim ako je u njemu
navedeno da se radi o lakšem, srednjem, težem ili najtežem obliku oštećenja
organizma.

Liječničko povjerenstvo mora
posebno obrazložiti mišljenje o postotku oštećenja organizma kada je za pojedino
oštećenje u Listi postotaka oštećenja organizma postotak predviđen u rasponu, a
Drugostupanjsko liječničko povjerenstvo i kad se ne slaže s nalazom i
mišljenjem Prvostupanjskog liječničkog povjerenstva.

Članak 10.

Prvostupanjsko liječničko
povjerenstvo daje nalaz i mišljenje na pismeni zahtjev nadležnog tijela koje
rješava o pravima po Zakonu u prvom stupnju, a Drugostupanjsko liječničko
povjerenstvo na pismeni zahtjev nadležnog tijela koje rješava o pravima po
Zakonu u drugom stupnju.

U nalazu i mišljenju, u svezi
sa zahtjevom iz stavka 1. ovoga članka, liječničko povjerenstvo dužno je i
izjasniti se o svim činjenicama i okolnostima navedenim u tom zahtjevu,
uzimajući u obzir i svu dokumentaciju priloženu uz zahtjev.

Članak 11.

Prvostupanjsko liječničko
povjerenstvo daje nalaz i mišljenje na osnovi pregleda osobe za koju se nalaz i
mišljenje traži i medicinske i druge dokumentacije koja je uz taj zahtjev
priložena.

Članak 12.

Drugostupanjsko liječničko
povjerenstvo daje nalaz i miš­ljenje, u pravilu, na osnovi pregleda osobe za
koju se nalaz i mišljenje traži i medicinske i druge dokumentacije pribavljene
u prvostupanjskom postupku. To povjerenstvo može dati nalaz i mišljenje i bez
pregleda osobe, ako utvrdi da pregled nije potreban.

Ako Drugostupanjsko liječničko
povjerenstvo utvrdi da priložena medicinska dokumentacija nije potpuna zatražit
će dopunu potrebne dokumentacije.

Članak 13.

Za osobu koja je na liječenju
u stacionarnoj zdravstvenoj ustanovi, liječnička povjerenstva mogu dati
mišljenje na osnovi nalaza i izvješća (dijagnoze, povijesti bolesti i sl.) te
ustanove i bez pregleda, ako smatraju da pregled nije potreban.

Članak 14.

Osobu koja zbog zdravstvenog
stanja duže vrijeme nije sposobna putovati može se, na prijedlog ordinirajućeg
liječnika i zahtjeva nadležnog tijela koje vodi postupak, pregledati u njegovom
stanu. Takav pregled obavlja član liječničkog povjerenstva i na osnovi njegova
nalaza i izvješća liječničko povjerenstvo daje nalaz i mišljenje.

Članak 15.

Za osobu koja ima prebivalište u inozemstvu liječničko povjerenstvo može
dati nalaz i mišljenje i na osnovi dijagnoze i izvješća odgovornoga liječnika
iz inozemstva ako smatra da nije potreban pregled.

Članak 16.

Ako liječničko povjerenstvo utvrdi da je za davanje nalaza i mišljenja,
potrebno osobu pregledati u specijalističkoj zdravstvenoj ustanovi, uputit će
ju u odgovarajuću ustanovu.

Članak 17.

Medicinske izraze u nalazu i mišljenju liječničko povjerenstvo upisuje u
načelu hrvatskim jezikom, a tamo gdje to nije moguće onda na latinskom, uz
naznačenje odgovarajuće odredbe Pravilnika odnosno Liste postotaka oštećenja
organizma.

Postotak oštećenja organizma upisuje se brojkom i slovima, s tim što se
u slučaju oštećenja organizma 100% obvezno nazna­čuje i skupina oštećenja. Uz
postotak oštećenja organizma obvezno se naznačuje da je utvrđen za stalno ili
privremeno.

Kada se utvrdi da oštećenje organizma iznosi manje od 20% u mišljenju se
naznačuje da oštećenje organizma iznosi manje od 20%.

Kod utvrđivanja dodatka za njegu i pomoć druge osobe, odnosno
ortopedskoga dodatka u mišljenju se naznačuje stupanj dodatka.

Članak 18.

Jedan primjerak nalaza i mišljenja dostavlja se stranci uz rješenje koje
je donijeto na temelju toga nalaza i mišljenja.

Članak 19.

Liječnička povjerenstva vode evidenciju nalaza i mišljenja na
odgovarajućem obrascu što je tiskan uz ovaj Pravilnik i njegovim je sastavnim
dijelom.

O radu povjerenstva vodi se
zapisnik.

Članak 20.

Liječnička povjerenstva, u
pravilu, rade u mjestu svoga sje­di­šta, a po potrebi mogu raditi i izvan
sjedišta rada.

Članovima liječničkih
povjerenstava pripada naknada za rad u visini što ju određuje ministar rada i
socijalne skrbi.

Članak 21.

Danom stupanja na snagu ovoga
Pravilnika prestaje važiti Pravilnik o radu liječničkih komisija u postupku za
ostvarivanje prava po Zakonu o zaštiti vojnih i civilnih invalida rata
(»Narodne novine«, br. 62/92).

Članak 22.

Ovaj Pravilnik stupa na snagu
danom objave u »Narodnim novinama«.

Klasa:
011-02/02-01/

Urbroj:
524-01-02-1

Zagreb, 12. ožujka 2002.

            Ministar
            **Davorko Vidović**, v. r.

![](dodatni/358017.gif)
![](dodatni/358018.gif)

![](dodatni/358019.gif)
![](dodatni/358020.gif)

![](dodatni/358021.gif)

![](dodatni/358022.gif)

![](dodatni/358023.gif)

![](dodatni/358024.gif)

![](dodatni/358025.gif)

Pravilnik, NN 29/2002-642
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)